ธนาคารไทยพาณิชย์

**ธนาคารไทยพาณิชย์ จำกัด (มหาชน)** () เป็นธนาคารพาณิชย์แห่งแรกของประเทศไทย ก่อตั้งโดยพระบรมราชานุญาตในพระบาทสมเด็จพระจุลจอมเกล้าเจ้าอยู่หัวเมื่อวันที่ 30 มกราคม พ.ศ. 2449 เดิมชื่อ **แบงก์สยามกัมมาจล ทุนจำกัด** ปัจจุบันธนาคารมีสำนักงานใหญ่อยู่ที่แยกรัชโยธิน เขตจตุจักร กรุงเทพมหานคร มีเครือข่ายสาขาทั้งหมด 662 สาขา และมีตู้อัตโนมัติ (CDM/ATM) ทั้งหมด 9,180 เครื่อง

## ประวัติ
กิจการของธนาคารเริ่มต้นขึ้นในนาม **บุคคลัภย์** (Book Club) ในวันที่ 4 ตุลาคม พ.ศ. 2447 ก่อตั้งโดยพระเจ้าบรมวงศ์เธอ กรมหมื่นมหิศรราชหฤทัย เนื่องจากขณะนั้นทรงเชื่อว่า สยามประเทศมีความจำเป็นต้องมีระบบการเงินธนาคารเพื่อรองรับการเติบโตทางเศรษฐกิจการเงินของประเทศ แต่ไม่ทรงแน่พระทัยว่ากิจการธนาคารจะประสบผลสำเร็จหรือไม่ จึงทรงใช้ชื่อบุคคลัภย์เพื่อมิให้ชาวต่างชาติทราบถึงแผนการในการก่อตั้งธนาคารของชาวสยาม หลังจากบุคคลัภย์ขยายตัวทางธุรกิจขึ้นเป็นลำดับ พระบาทสมเด็จพระจุลจอมเกล้าเจ้าอยู่หัวทรงพระกรุณาโปรดเกล้าโปรดกระหม่อมพระราชทานอำนาจพิเศษให้จัดตั้ง **บริษัท แบงก์สยามกัมมาจล ทุนจำกัด** เพื่อประกอบธุรกิจธนาคารพาณิชย์อย่างเป็นทางการตั้งแต่แต่วันที่ 30 มกราคม พ.ศ. 2449 ธนาคารได้ประกอบธุรกิจเรื่อยมาจนมีความเจริญรุ่งเรืองมากขึ้นและเป็น 1 ใน 4 ธนาคารพาณิชย์ที่ใหญ่ที่สุดในประเทศไทย (Big 4) จนกระทั่งเมื่อธุรกิจธนาคารเริ่มขยับขยายถึงขีดสุด ธนาคารจึงแปรรูปกิจการโดยจดทะเบียนบริษัท เอสซีบี เอกซ์ จำกัด (มหาชน) เป็นบริษัทแม่ที่ถือหุ้นธนาคาร ตั้งแต่วันที่ 27 เมษายน 2565 เพื่อขยายโอกาสในการพัฒนาธุรกิจและนวัตกรรมทางการเงิน (FinTech) ที่ธนาคารในรูปแบบดั้งเดิมไม่สามารถทำได้ด้วยข้อกำหนดจากธนาคารแห่งประเทศไทย

ธนาคารไทยพาณิชย์เป็นธนาคารพาณิชย์ที่มีนัยต่อความเสี่ยงเชิงระบบในประเทศประจำปี 2560 ตามประกาศธนาคารแห่งประเทศไทย ที่ สนส. 17/2560

## ลำดับเหตุการณ์สำคัญ
* **พ.ศ. 2449** - ธนาคารเปิดทำการในที่ทำการเดิมของบุคคลัภย์ ตำบลบ้านหม้อ อำเภอพระนคร จังหวัดพระนคร
* **พ.ศ. 2449** - พระบาทสมเด็จพระปรมินทรมหาจุฬาลงกรณ์พระจุลจอมเกล้าเจ้าอยู่หัว ทรงพระกรุณาโปรดเกล้าโปรดกระหม่อมพระราชทานพระบรมราชานุญาตให้ บริษัท แบงก์สยามกัมมาจล ทุนจำกัด ใช้ตราอาร์มแผ่นดิน เป็นตราประจำธนาคาร เมื่อวันที่ 30 มกราคม ร.ศ.125 ข้อความดังกล่าวยังคงสลักไว้ ณ ห้องผู้จัดการสาขาของสาขาทุกแห่ง และถูกจัดพิมพ์ลงบนสมุดบัญชีของลูกค้าทุกเล่ม
* **พ.ศ. 2453** - ธนาคารย้ายสำนักงานใหญ่ไปยังอาคารตลาดน้อย ตำบลตลาดน้อย อำเภอสัมพันธวงศ์ จังหวัดพระนคร
* **พ.ศ. 2455** - ธนาคารเปิดสาขาแห่งแรกย่านท่าน้ำราชวงศ์ ตำบลสำเพ็ง อำเภอสัมพันธวงศ์ เมื่อวันที่ 16 ตุลาคม
* **พ.ศ. 2463** - ธนาคารเปิดสาขาแห่งแรกในส่วนภูมิภาค คือ สาขาทุ่งสง อำเภอทุ่งสง จังหวัดนครศรีธรรมราช (ปัจจุบันเป็นอาคารคลังพัสดุ ในย่านสถานีรถไฟชุมทางทุ่งสง) เมื่อวันที่ 12 สิงหาคม
* **พ.ศ. 2470** - ธนาคารเปิดสาขาในส่วนภูมิภาคแห่งที่สอง คือ สาขาเชียงใหม่ ข้างโรงแรมรถไฟเชียงใหม่ ซึ่งอยู่หน้าสถานีรถไฟเชียงใหม่ อำเภอเมืองเชียงใหม่ จังหวัดเชียงใหม่ เมื่อวันที่ 1 มกราคม
* **พ.ศ. 2473** - ธนาคารเปิดสาขาในส่วนภูมิภาคแห่งที่สาม คือ สาขาลำปาง จังหวัดลำปาง นับเป็นสาขาภูมิภาคที่เก่าแก่ที่สุดที่ยังคงให้บริการในที่ทำการเดิมมาจนถึงปัจจุบัน
* **พ.ศ. 2476** - ธนาคารย้ายที่ทำการสาขาเชียงใหม่เข้าสู่ตัวเมืองเชียงใหม่
* **พ.ศ. 2482** - ภายหลังจอมพล ป. พิบูลสงคราม ประกาศเปลี่ยนชื่อประเทศ ธนาคารจึงเปลี่ยนชื่อภาษาไทยจาก "แบงก์สยามกัมมาจล" เป็น "ธนาคารไทยพาณิชย์" และเปลี่ยนชื่อภาษาอังกฤษจาก "The Siam Commercial Bank, Limited" เป็น "The Thai Commercial Bank, Limited" ตั้งแต่วันที่ 27 มกราคม เป็นต้นมา
* **พ.ศ. 2485** - ธนาคารแต่งตั้งนายเล้ง ศรีสมวงศ์ เป็นกรรมการผู้จัดการใหญ่ชาวไทยคนแรก เมื่อวันที่ 1 กุมภาพันธ์
* **พ.ศ. 2486** - ธนาคารเปิดสาขาในส่วนภูมิภาคแห่งที่สี่ คือสาขานครราชสีมา จังหวัดนครราชสีมา เพื่อให้บริการพ่อค้าและประชาชนในภาคตะวันออกเฉียงเหนือ
* **พ.ศ. 2489** - ธนาคารเปลี่ยนชื่อภาษาอังกฤษกลับมาเป็น "The Siam Commercial Bank, Limited" เนื่องจากเป็นชื่อที่คุ้นเคยในหมู่ชาวต่างชาติอยู่ก่อนแล้ว และเป็นชื่อที่สะท้อนถึงรากฐานขององค์กรตั้งแต่ยุคก่อตั้ง (Siam) ได้เป็นอย่างดี
* **พ.ศ. 2500** - พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงพระกรุณาโปรดเกล้าโปรดกระหม่อมเสด็จพระราชดำเนินเป็นองค์ประธานในพิธีฉลอง 50 ปีธนาคารไทยพาณิชย์ ณ สวนอัมพร เมื่อวันที่ 21 กุมภาพันธ์
* **พ.ศ. 2505** - ธนาคารเริ่มใช้เครื่องลงบัญชีเดินสะพัด โพสต์-โทรนิก ซึ่งเป็นระบบอิเล็กทรอนิกส์ที่นับว่าทันสมัยที่สุดในยุคนั้น เมื่อวันที่ 15 ตุลาคม
* **พ.ศ. 2514** - ธนาคารได้เปิดอาคารสำนักงานใหญ่แห่งใหม่ ตั้งอยู่ ณ เลขที่ 1060 ถนนเพชรบุรีตัดใหม่ แขวงถนนเพชรบุรีและแขวงมักกะสัน เขตราชเทวี (ปัจจุบันปรับฐานะเป็นสาขาชิดลม และได้ยกอาคารดังกล่าวไปให้เป็นอาคารสำนักงานใหญ่ของบริษัท ไทยพาณิชย์ประกันชีวิต จำกัด (มหาชน) จากนั้นจึงได้ย้ายไปอยู่ที่อาคารหลังใหม่ติดกับหลังเดิม ซึ่งเปิดใช้งานในปี พ.ศ. 2525)
* **พ.ศ. 2516** - ธนาคารเริ่มรับพนักงานสตรีเข้าปฏิบัติงานเป็นครั้งแรก
* **พ.ศ. 2517** - ธนาคารเร่งขยายสาขาเพื่อให้บริการลูกค้าได้ทั่วถึงและครอบคลุมมากยิ่งขึ้น โดยเริ่มจากการเปิดสาขาศิริราช เพื่ออำนวยความสะดวกให้บุคลากรและผู้ป่วย เปิดสาขาในส่วนปริมณฑลครั้งแรกที่จังหวัดปทุมธานี ตามด้วยสาขาท่าพระ สาขาบางกระบือ และสาขาอื่น ๆ ตามย่านสำคัญในกรุงเทพมหานคร เพื่อชิงส่วนแบ่งตลาดและสร้างฐานลูกค้าในอนาคต
* **พ.ศ. 2519** - ธนาคารเริ่มเข้าจดทะเบียนในตลาดหลักทรัพย์แห่งประเทศไทย
* **พ.ศ. 2525** - ธนาคารเริ่มให้บริการฝากและถอนต่างสาขากับบัญชีเงินฝากครบทุกประเภท เป็นแห่งแรกในประเทศไทย
* **พ.ศ. 2526** - ธนาคารเริ่มให้บริการเงินด่วนด้วยเครื่องเอทีเอ็มเป็นครั้งแรก และแห่งแรกในประเทศไทย ตั้งแต่วันที่ 24 มีนาคม
* **พ.ศ. 2532–2535** - ธนาคารได้รับรางวัล "ธนาคารแห่งปี" (Bank of the Year) จากนิตยสารการเงินธนาคาร เป็นเวลา 4 ปีซ้อน ในฐานะที่เป็นธนาคารพาณิชย์ไทย ที่มีผลงานโดดเด่นอย่างรอบด้าน รวมทั้งการขยายตัวของธนาคารฯ และการเตรียมพร้อมรองรับความเจริญในอนาคต
* **พ.ศ. 2536** - ธนาคารจดทะเบียนเป็นบริษัทมหาชนในตลาดหลักทรัพย์แห่งประเทศไทย ตั้งแต่วันที่ 19 กุมภาพันธ์ เป็นต้นมา โดยใช้ชื่อภาษาไทยว่า "ธนาคารไทยพาณิชย์ จำกัด (มหาชน)" และชื่อภาษาอังกฤษว่า "Siam Commercial Bank Public Company Limited"
* **พ.ศ. 2539** - ธนาคารย้ายที่ทำการสำนักงานใหญ่จากสาขาชิดลม ถนนเพชรบุรีตัดใหม่ ไปยังอาคารไทยพาณิชย์พาร์กพลาซา ตั้งอยู่ ณ เลขที่ 9 ถนนรัชดาภิเษก เขตจตุจักร กรุงเทพมหานคร โดยได้รับพระมหากรุณาธิคุณจากสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินทรงเปิดที่ทำการสำนักงานใหญ่แห่งใหม่อย่างเป็นทางการ ในวันที่ 29 มกราคม
* **พ.ศ. 2541–2542** - สืบเนื่องจากวิกฤตการณ์การเงินในเอเชีย พ.ศ. 2540 ส่งผลต่อเนื่องถึงเศรษฐกิจไทยโดยรวมที่ซบเซาลงอย่างหนักและการดำเนินมาตรการที่เข้มงวดตามกรอบนโยบายของกองทุนการเงินระหว่างประเทศ (ไอเอ็มเอฟ) ธนาคารจึงต้องรับผลกระทบอย่างหลีกเลี่ยงไม่ได้ นับเป็นยุควิกฤตของธนาคารเนื่องจากมีปริมาณสินเชื่อด้อยคุณภาพเพิ่มขึ้นตามลำดับ ทางธนาคารจึงแก้ไขปัญหาเฉพาะหน้าด้วยการพยายามรักษาระดับของเงินกองทุนให้เพียงพอ การปรับปรุงโครงสร้างหนี้ การปรับปรุงโครงสร้างของธนาคารตลอดจนตัดทอนค่าใช้จ่ายต่าง ๆ ร่วมกับการแก้ไขปัญหาในระยะยาวด้วยการเพิ่มทุน ซึ่งล้วนแต่สำเร็จลุล่วงไปด้วยดี ทั้งการเสนอขายหุ้นแก่ผู้ถือหุ้นเดิม ผู้ลงทุนในต่างประเทศ และการออกหุ้นกู้ซึ่งถือเป็นการขายหุ้นเพิ่มทุนครั้งใหญ่ที่สุดของประเทศไทย โดยวารสารการเงินหลายฉบับกล่าวว่าเป็นข้อตกลงที่ควรพิจารณาแห่งปีของเอเชีย
* **พ.ศ. 2549** - ธนาคารมีปริมาณสินทรัพย์เป็นอันดับที่สาม มูลค่าเกินหนึ่งล้านล้านบาท โดยมีมูลค่าตลาดรวม เพิ่มสูงขึ้นเป็นอันดับหนึ่ง ตลอดจนมีจำนวนสาขา และเครื่องเอทีเอ็มทั่วประเทศ มากที่สุดในประเทศไทย
* **พ.ศ. 2550** - พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ทรงพระกรุณาโปรดเกล้าโปรดกระหม่อมให้สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จแทนพระองค์ทรงเป็นประธานเปิดงานเนื่องในโอกาสครบรอบ 100 ปี ธนาคารไทยพาณิชย์ จำกัด (มหาชน) ณ สำนักงานใหญ่รัชโยธิน ในวันอังคารที่ 30 มกราคม
* **พ.ศ. 2553** - ธนาคารปรับปรุงอัตลักษณ์และตราสัญลักษณ์ของธนาคาร ให้มีความเรียบง่ายและทันสมัยมากขึ้น และขยายจำนวนสาขาจนครบ 1,000 สาขา โดยสาขาที่ 1,000 ตั้งอยู่ที่ศูนย์การค้าพาราไดซ์พาร์ค โดยสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินทรงเปิดที่ทำการสาขาเมื่อวันที่ 24 สิงหาคม
* **พ.ศ. 2555** - บริษัท เงินทุน สินอุตสาหกรรม จำกัด (มหาชน) ได้โอนบรรดากิจการทั้งหมดไปเป็นส่วนหนึ่งของธนาคาร ตั้งแต่วันที่ 1 ตุลาคม
***พ.ศ. 2558** - ธนาคารไทยพาณิชย์ อาคารสำนักงานใหญ่ สี่แยกรัชโยธิน ถนนรัชดาภิเษก แขวงจตุจักร  เขตจตุจักร เกิดอัคคีภัย มีผู้เสียชีวิต 1 ราย ได้แก่ นายเดชา ด้วงชนะ เจ้าหน้าที่ดับเพลิงเขตหลักสี่
***พ.ศ. 2559** - ธนาคารเปิดตัวผลิตภัณฑ์บัญชีเงินฝากแบบไม่มีสมุดคู่ฝาก (SCB E PASSBOOK) เป็นธนาคารแรกในประเทศไทย โดยบัญชีแบบไม่มีสมุดนี้จะใช้เพียงบัตรประจำตัวประชาชนในการติดต่อธนาคาร และมีการส่งรายการเดินบัญชีอิเล็กทรอนิกส์ (e-Statement) ให้ทางอีเมลแอดเดรสที่ลูกค้าได้ให้ไว้กับธนาคาร ทุกวันที่ 1 ของเดือน บัญชีแบบไม่มีสมุดคู่ฝากจะให้อัตราดอกเบี้ยที่สูงกว่าบัญชีแบบมีสมุดคู่ฝาก แต่จะไม่สามารถใช้เป็นบัญชีรับเงินจากการขายกองทุนได้ เนื่องจากการรับเงินจากการขายกองทุนต้องใช้บัญชีออมทรัพย์แบบมีเล่มสมุดเท่านั้น
***พ.ศ. 2560** - ธนาคารเปิดตัวแอปพลิเคชัน SCB EASY เวอร์ชันปรับปรุงใหม่ โดยมีการเปลี่ยนแปลงอินเตอร์เฟซให้สวยงามทันสมัย และเพิ่มการทำธุรกรรมกดเงินไม่ใช้บัตรผ่านโทรศัพท์มือถือเป็นธนาคารแรกในประเทศไทย
***พ.ศ. 2561** - ธนาคารประกาศยกเลิกค่าธรรมเนียมการฝาก ถอน โอน เติม จ่าย ที่ดำเนินการทำธุรกรรมผ่านแอปพลิเคชัน SCB EASY  ตั้งแต่วันที่ 26 มีนาคม เป็นต้นมา โดยเป็นธนาคารแรกในประเทศไทยที่ประกาศยกเลิกค่าธรรมเนียมดังกล่าว
***พ.ศ. 2562** - เปิดตัวบัตรเติมเงิน PLANET SCB สำหรับใช้จ่ายเป็นสกุลเงินต่างประเทศ โดยไม่เสียค่าความเสี่ยงจากอัตราการแลกเปลี่ยนสกุลเงิน 2.5%
***พ.ศ. 2563** - ธนาคารแจ้งปิดทำการสำนักงานใหญ่รัชโยธินเป็นการชั่วคราวในวันที่ 25 พฤศจิกายน เนื่องจากกลุ่มผู้ชุมนุมม็อบราษฎร ได้ประกาศเปลี่ยนจุดนัดชุมนุมใหญ่จากสำนักงานทรัพย์สินพระมหากษัตริย์เพื่อเลี่ยงการปะทะ
***พ.ศ. 2564** - เปิดตัวบัตรเดบิต LET'S SCB ภายใต้แนวคิด เลือกช้อยส์ที่ใช้…ไว้ใช้ชีวิต
***พ.ศ. 2564** - ธนาคารไทยพาณิชย์ ประกาศโอนกิจการธนาคาร และกิจการในเครือทั้งหมดให้ บริษัท เอสซีบี เอกซ์ จำกัด (มหาชน) ซึ่งแปรสภาพมาจาก บริษัท ไทยพาณิชย์โฮลดิ้ง จำกัด (มหาชน) 
***พ.ศ. 2565** - ธนาคารเริ่มดำเนินการแลกหุ้นเข้าสู่ บมจ.เอสซีบี เอกซ์ ซึ่งเป็นบริษัทโฮลดิ้งของกลุ่มธุรกิจไทยพาณิชย์ ตั้งแต่เดือนมีนาคม-เมษายน หลังจากนั้น เอสซีบี เอกซ์ จะเป็นผู้ถือหุ้นของธนาคารทั้งหมด เพื่อนำไปสู่การถอนหุ้นธนาคารออกจากตลาดหลักทรัพย์ และให้ซื้อขายหุ้นของบริษัทโฮลดิ้งแทน โดยใช้ชื่อย่อหลักทรัพย์เดิมของธนาคาร คือ SCB โดยการดำเนินการนี้เสร็จสิ้นในเดือนพฤษภาคมปีเดียวกัน ทั้งนี้ หลังการแลกหุ้นดังกล่าว สัดส่วนการถือครองหุ้นของพระบาทสมเด็จพระวชิรเกล้าเจ้าอยู่หัวเพิ่มขึ้น 0.20% เป็น 23.58% จากเดิม 23.38%
***พ.ศ. 2565** - ธนาคารได้ทำการโอนธุรกิจบัตรเครดิต SCB (ยกเว้นบัตรเครดิตร่วมเดอะมอลล์ SCB M และบัตรเครดิตกลุ่ม SCB WEALTH) บัตรกดเงินสด Speedy Cash สินเชื่อส่วนบุคคล Speedy Loan ไปอยู่ในความดูแลของบริษัท คาร์ด เอกซ์ จำกัด ตั้งแต่วันที่ 10 ธันวาคม
***พ.ศ. 2566** - ธนาคารแจ้งปิดให้บริการ SCB Easy Net บริการธนาคารทางอินเทอร์เน็ต โดยให้ลูกค้าย้ายไปทำธุรกรรมบนมือถือ ผ่าน SCB EASY App ทั้งหมด ตั้งแต่วันที่ 14 กรกฎาคม
***พ.ศ. 2566** - ธนาคารเริ่มเปิดให้บริการรับฝากหุ้นกู้แบบไร้ใบ ผ่านบัญชีหุ้นกู้อีซี่ดี (EASY-D) ซึ่งลูกค้าต้องทำรายการเปิดบัญชีหุ้นกู้ผ่านแอป SCB EASY เท่านั้น พร้อมกันนี้ยังได้เปิดขายหุ้นกู้ของบริษัท เอสซีบี เอกซ์ จำกัด (มหาชน) เป็นครั้งแรก โดยเปิดให้จองซื้อผ่านแอป SCB EASY เท่านั้น
***พ.ศ. 2567** - ธนาคารแจ้งยกเลิกให้บริการผลิตภัณฑ์ SCB M ซึ่งเป็นความร่วมมือระหว่างธนาคารกับบริษัทเดอะมอลล์ กรุ๊ป ตั้งแต่วันที่ 31 มกราคม
***พ.ศ. 2568** - ธนาคารประกาศเก็บค่าธรรมเนียมการโอนเงินต่างธนาคาร 5 บาทต่อรายการ ซึ่งได้สร้างความแตกตื่นให้ลูกค้าเป็นจำนวนมาก ภายหลังธนาคารจึงออกมาชี้แจงว่าค่าธรรมเนียมดังกล่าวเรียกเก็บจากลูกค้านิติบุคคลที่ใช้บริการ SCB Business Anywhere เท่านั้น สำหรับลูกค้าบุคคลธรรมดายังคงได้รับการยกเว้นค่าธรรมเนียมการโอนเงินเช่นเดิม
***พ.ศ. 2569 -** ธนาคารได้ประกาศความร่วมมือกับพันธมิตรทั้งในและต่างประเทศ ในการให้บริการกดเงินไม่ใช้บัตรข้ามค่าย รองรับจำนวนผู้ให้บริการมากที่สุดในประเทศไทย

## บริษัทในเครือ
* **บริษัท เอสซีบี เอกซ์ จำกัด (มหาชน)** เป็นบริษัทแม่ของธนาคาร
* **ธนาคารไทยพาณิชย์ จำกัด (มหาชน)** ประกอบธุรกิจธนาคารพาณิชย์
* **บริษัท หลักทรัพย์จัดการกองทุนไทยพาณิชย์ จำกัด** ประกอบธุรกิจหลักทรัพย์ประเภทการจัดการกองทุนรวม กองทุนสำรองเลี้ยงชีพ และกองทุนส่วนบุคคล
* **บริษัทหลักทรัพย์ อินโนเวสท์ เอกซ์ จำกัด** ประกอบธุรกิจหลักทรัพย์ ให้บริการด้านการลงทุนในหุ้นไทย หุ้นต่างประเทศ กองทุน สินทรัพย์ดิจิทัล ตราสารหนี้ และตราสารอนุพันธ์
* **บริษัท หลักทรัพย์ ไทยพาณิชย์ จูเลียส แบร์ จำกัด** ประกอบธุรกิจหลักทรัพย์
* **บริษัท ไทยพาณิชย์ โพรเทค จำกัด** ประกอบธุรกิจนายหน้าประกันวินาศภัย และนายหน้าประกันชีวิต
* **บริษัท อบาคัส ดิจิทัล จำกัด** ธุรกิจวิเคราะห์ข้อมูล โดยใช้กระบวนการวิเคราะห์ข้อมูลขั้นสูง (Advanced Data Analytics) และการให้บริการสินเชื่อผ่านแอปพลิเคชัน MoneyThunder
* **บริษัท เอสซีบี เทคเอกซ์ จำกัด** ให้บริการด้านเทคโนโลยีครบวงจร พัฒนาเทคโนโลยีและสร้างนวัตกรรมใหม่
* **บริษัท เอสซีบี เทนเอกซ์ จำกัด** ประกอบธุรกิจลงทุนและพัฒนาธุรกิจทางการเงิน รวมถึงธุรกิจที่เกี่ยวข้อง ซึ่งนำเอาเทคโนโลยีเข้ามาประยุกต์ใช้ ตลอดจนลงทุนในการวิจัย และพัฒนานวัตกรรมทางการเงิน
* **บริษัท เอสซีบี เดต้า เอกซ์ จำกัด** ประกอบธุรกิจสนับสนุนเกี่ยวกับเทคโนโลยีสารสนเทศ และธุรกิจให้บริการการวิเคราะห์ข้อมูลเชิงลึกและเชิงการตลาด
* **บริษัท โทเคน เอกซ์ จำกัด** ให้บริการระบบเสนอขายโทเคนดิจิทัล (ICO Portal)
* **บริษัท คาร์ด เอกซ์ จำกัด** ประกอบธุรกิจบัตรเครดิต (Credit Card) ธุรกิจสินเชื่อส่วนบุคคลภายใต้การกำกับสำหรับผู้ประกอบธุรกิจสินเชื่อส่วนบุคคลภายใต้การกำกับที่มิใช่สถาบันการเงิน (Personal Loan) ธุรกิจสินเชื่อรายย่อยเพื่อประกอบอาชีพภายใต้การกำกับสำหรับผู้ประกอบธุรกิจที่มิใช่สถาบันการเงิน (Nano Finance) ธุรกิจทวงถามหนี้ และธุรกิจหน้านายประกันชีวิตและหน้านายประกันวินาศภัย
* **บริษัท มันนิกซ์ จำกัด** ประกอบกิจการให้กู้ยืมเงิน ให้สินเชื่อรายย่อย ให้สินเชื่อส่วนบุคคลภายใต้การกำกับ สินเชื่อรายย่อยเพื่อการประกอบอาชีพภายใต้การกำกับ
* **บริษัท ออโต้ เอกซ์ จำกัด** ประกอบธุรกิจหลักด้านสินเชื่อรายย่อย ได้แก่ สินเชื่อส่วนบุคคลภายใต้การกำกับ ประเภทสินเชื่อที่มีทะเบียนรถเป็นประกัน (Personal loan) สินเชื่อส่วนบุคคลตามประมวลกฎหมายแพ่งและพาณิชย์ ธุรกิจสินเชื่อรายย่อยเพื่อประกอบอาชีพภายใต้การกำกับ (Nano Finance)
* **บริษัท อัลฟ่า เอกซ์ จำกัด** ประกอบธุรกิจให้ เช่าซื้อ ลีสซิ่ง และให้สินเชื่อรีไฟแนนซ์ สำหรับรถยนต์ รถจักรยานยนต์ (Big Bike) และยานพาหนะทางน้ำ (Yacht และ River Boat)
* **บริษัท อัลฟ่า เอกซ์ พลัส จำกัด** ประกอบธุรกิจสินเชื่อส่วนบุคคลภายใต้การกำกับที่มีทะเบียนรถเป็นประกัน และธุรกิจนายหน้าประกันวินาศภัย และธุรกิจเกี่ยวกับการให้กู้ยืมอื่นที่เกี่ยวข้องกับการให้บริการสินเชื่อดังกล่าวข้างต้นแบบครบวงจร
* **บริษัท พอยท์เอกซ์ จำกัด** ประกอบธุรกิจเพื่อให้บริการแลกคะแนนสะสม (Point Redemption) บริการพัฒนาและดูแลระบบ Loyalty Program แก่บริษัทในกลุ่มฯ และบริษัทพันธมิตรตามที่ได้รับอนุญาตจากธนาคารแห่งประเทศไทย
* **Cambodian Commercial Bank Limited** ประกอบธุรกิจธนาคารพาณิชย์ จดทะเบียนในราชอาณาจักรกัมพูชา
* **Siam Commercial Bank Myanmar Limited** ประกอบธุรกิจธนาคารพาณิชย์ จดทะเบียนในสาธารณรัฐแห่งสหภาพเมียนมา

## กรรมการและผู้บริหารระดับสูง
ข้อมูล ณ วันที่ 15 พฤษภาคม พ.ศ. 2568
* พ.ต.อ. ธรรมนิธิ วนิชย์ถนอม ประธานกรรมการกิจกรรมเพื่อสังคม
* นาย กานต์ ตระกูลฮุน ประธานกรรมการบริหาร
* นาย เชาวลิต เอกบุตร ประธานกรรมการตรวจสอบ
* รองศาสตราจารย์ ดร. พสุ เดชะรินทร์  ประธานกรรมการกำกับความเสี่ยง
* ดร. ประสงค์ วินัยแพทย์ ประธานกรรมการสรรหา ค่าตอบแทน และบรรษัทภิบาล
* ดร. สุพจน์ เธียรวุฒิ ประธานกรรมการเทคโนโลยี
* นาย กฤษณ์ จันทโนทก ประธานเจ้าหน้าที่บริหาร

## ผู้ถือหุ้นรายใหญ่
ข้อมูล ณ วันที่ 5 มีนาคม พ.ศ. 2568

## รางวัล

## อ้างอิง

## แหล่งข้อมูลอื่น
* ธนาคารไทยพาณิชย์ จำกัด (มหาชน)
* พิพิธภัณฑ์ธนาคารไทย 
* มูลนิธิสยามกัมมาจล
* โครงการ กล้าใหม่...ใฝ่รู้ 
* 

ท
หมวดหมู่:บริษัทสยามที่ก่อตั้งในปี พ.ศ. 2447
หมวดหมู่:นิติบุคคลที่ได้รับพระราชทานตราตั้ง
หมวดหมู่:ธนาคารที่ก่อตั้งในปี พ.ศ. 2447